Kouga is meer waterplas as dam | News24
Kouga is meer waterplas as dam
’n Stroompie water wat sukkelend deur digte gras vloei, is bykans al wat oorgebly het van die Kouga, die Nelson Mandelabaai-metro se grootste dam. Foto:VERSKAF
’n Video van dié dam, wat ook die Kouga-munisipaliteit – wat Jeffreysbaai en Humansdorp insluit – en die Gamtoosvallei van water voorsien, is op die Oos-Kaapse Agentskap vir Parke en Toerisme(OKPTA) se Facebook-blad geplaas.
Lucas Andrew, die Departement van Water en Sanitasie (DWS) in die Oos-Kaap se di-rekteur van waterregulering en -verbruik, sê die droogte in die provinsie is reeds baie ernstig, veral in die westelike dele.
Die Nelson Mandelabaai-metro, die Sarah Baartman-distriksmunisipaliteit, die Amathole-distriksmunisipaliteit, die Makana-munisipaliteit en die Kouga-munisipaliteit, wat Humansdorp en Jeffreysbaai insluit, is reeds amptelik rampgebiede.
Die proses om die O.R. Tambo-distriksmunisipaliteit, wat dorpe soos Mthatha en Port St. Johns insluit, tot rampgebied te verklaar is aan die gang.
“Die reënval was baie onvoorspelbaar, met sekere damme in die provinsie wat vol is, terwyl ander baie leeg bly,” sê hy.
“Daar word ook voorspel dat die westelike dele van die provinsie steeds toestande sal ervaar wat droër as gewoonlik is, terwyl die oostelike dele dalk goeie reën of selfs vloede sal kry.”
Op ’n vraag oor hoe die DWS besoekers aan toeriste-trekpleisters soos Port Elizabeth, Jeffreysbaai en Port Alfred bewus gemaak het van die erns van die droogte, het Andrew geantwoord:
“Bewusmakingsveldtogte is onderneem, maar toeriste gebruik die water van die plek waar hulle bly.
“Dit is dié plekke wat die waterrekening kry, so hulle moet seker maak dat hul huurders of loseerders die waterbeperkings verstaan.”